REPUBLIKA HRVATSKA

ZAGREBAČKA ŽUPANIJA

GRAD SAMOBOR

OSNOVNA ŠKOLA MILANA LANGA

BREGANA, Langova 2

KLASA: 007-04/22-05/03

URBROJ: 238-27-15-22-2

U Bregani, 29. 9. 2022.

ZAPISNIK

sa sjednice VIJEĆA RODITELJA Osnovne škole Milana Langa, Bregana, održane u četvrtak, 29.9.2022., s početkom u 18:30 sati.

**Nazočni članovi Vijeća roditelja:**

Sanja Kalingar; Maja Križan, Antonija Radek, Ivana Martinjak, Karlo Novak, Natalija Maroš, Marko Matijaščić, Sandra Runtas, Sandra Šelja, Maja Noršić, Ivana Šinko, Johan Jambor, Maja Matijaščić, Branko Kolarek, Irena Igrec, Kristina Gušić, Svjetlana Vrbančić, Željka Skukan Šoštarić, Željka Marić

**Nenazočni članovi Vijeća roditelja:**

Ana Komerički Bošnjak, Anita Tole Levenski, Robert Pjajčik, Vjekoslav Jug, Snježana Grdović, Ivana Toporišić, Jadranka Krišlin

**Ostali nazočni:**

Igor Matijašić (ravnatelj), Tena Štengl (pedagoginja)

Ravnatelj škole, Igor Matijašić, pozdravlja sve prisutne i otvara 1. sjednicu Vijeća za koju se utvrđuje sljedeći

D N E V N I R E D:

1. **Izbor predsjednika/ice i zamjenika/ce predsjednika/ice Vijeća roditelja**
2. **Razmatranje Prijedloga godišnjeg plana i programa rada škole**
3. **Razmatranje Prijedloga školskog kurikuluma**
4. **Razno**

**Napomena: Dokumenti iz točke 2. i 3. objavljeni su na web stranici škole kako bi ih svi članovi Vijeća roditelja mogli pročitati.**

Predloženi dnevni red Vijeće roditelja jednoglasno je usvojilo.

**Ad 1) Izbor predsjednika/ice i zamjenika/ce predsjednika/ice Vijeća roditelja**

Ravnatelj škole, Igor Matijašić, obavijestio je članove Vijeća roditelja da je tijekom godine nužno održati minimalno tri sjednice Vijeća roditelja koje saziva predsjednik/ica, a po potrebi ih može biti i više. Istaknuo je da sjednice Vijeća roditelja tijekom školske godine saziva predsjednik/ica Vijeća roditelja, ali svaki roditelj može tijekom školske godine tražiti saziv Vijeća roditelja. Također, naveo je da se na sjednicama Vijeća roditelja može raspraviti i o situacijama koje se nisu riješile na roditeljskim sastancima pojedinih razrednih odjeljenja.

Za predsjednika Vijeća roditelja jednoglasno je izabran gosp. Marko Matijaščić, predstavnik roditelja 3. C razreda. Za zamjenicu predsjednika Vijeća roditelja jednoglasno je izabrana gđa Maja Noršić, predstavnica roditelja 4. C razreda. Predloženi kandidati prihvatili su kandidaturu te potom pristali biti predsjednik Vijeća roditelja, odnosno zamjenica predsjednika Vijeća roditelja.

**Ad 2)** **Razmatranje Prijedloga godišnjeg plana i programa škole**

Ravnatelj škole, Igor Matijašić, ukratko je objasnio što obuhvaća dokument Godišnji plan i program rada škole te naveo da je dokument Prijedlog godišnjeg plana i programa rada škole stavljen ranije na web stanicu škole kako bi ga svi članovi Vijeća roditelja mogli pročitati. Pozvao je sve prisutne članove Vijeća roditelja da predlože izmjene i/ili dopune ukoliko smatraju potrebnim. Nitko nije imao primjedbi na objavljen Prijedlog godišnjeg plana i programa rada škole.

**Ad 3) Razmatranje Prijedloga školskog kurikuluma**

Ravnatelj, Igor Matijašić ukratko je objasnio što je Školski kurikulum i što on sadrži.

Školski kurikulum utvrđuje plan i program škole s izvannastavnim i izvanškolskim aktivnostima. Određuje nastavni plan i program izbornih predmeta, izvannastavne i izvanškolske aktivnosti, izvanučioničnu nastavu, Učeničku zadrugu Plemka, produženi boravak, dakle on sadržava sve posebnosti naše Škole. U Školski kurikulum nije uključena redovita nastava.

Nakon sjednice Vijeća roditelja, Prijedlozi godišnjeg plana i programa te školskog kurikuluma se potvrđuju na sjednici Školskog odbora. Ravnatelj napominje da se Godišnji plan i program te Školski kurikulum na razini škole donose do 7. listopada, a 15. listopada se dostavljaju Ministarstvu znanosti i obrazovanja. Nitko nije imao primjedbi na objavljen Prijedlog školskog kurikuluma.

**Ad4) Razno**

Ravnatelj, Igor Matijašić, dao je riječ članovima Vijeća roditelja kako bi postavili pitanja i/ili iznijeli probleme s kojima se susreću. Raspravljalo se o problematici školske kuhinje. Vijeće roditelja postavilo je pitanje o kvaliteti hrane u školskoj kuhinji. Prijedlog Vijeća roditelja je bio da se učenicima omogući prehrana slična prehrani u produženom boravku. Ravnatelj je pojašnjavao da je prehrana u školskoj kuhinji veliki problem jer učenici ne žele jesti hranu koji dobiju te se većina hrane baca u otpad. Prehrana se uglavnom bazira na pekarskim proizvodima zato što se nastoji prilagoditi učenicima kako bi oni pojeli barem jedan obrok u školi. Postavilo se pitanje o organizaciji predavanja o zdravoj prehrani za roditelje i učenike. Ravnatelj je objasnio da su već organizirali predavanja na temu, međutim ništa se nije promijenilo. Nadalje, raspravljalo se o izgradnji školske dvorane. Marko Matijaščić, član Gradskog vijeća Grada Samobora, objasnio je da se zbog povećanja troškova izgradnje privremeno obustavio projekt izgradnje školske dvorane. Ipak, prema novim dogovorima, Grad bi većinu sredstava za realizaciju projekta trebao osigurati iz Europskih fondova te bi se do kraja 2022. godine trebao raspisati natječaj za izvođača radova, a 2023. godine krenuti s izgradnjom školske dvorane. Raspravljalo se i o voznom redu autobusnih linija koje nisu u skladu sa školskim rasporedom. Ravnatelj je predložio da roditelji napišu dopis i dostave ga autoprijevozniku. Nadalje, raspravljalo se o provedbi nacionalnih ispita za učenike osmih razreda. S obzirom da rezultat nacionalnih ispita ne utječe na učenikove ocjene niti na upis u srednju školu, Vijeće roditelja apelira da učitelji ne stvaraju dodatan pritisak učenicima. Razvila se kraća rasprava vezana uz probleme organizacije prostora, nadzora učenika, organizaciju redovne nastave, pružanje podrške učenicima s primjerenim oblikom školovanja za vrijeme pisanja nacionalnih ispita. Članovi Vijeća roditelja postavili su pitanje o statusu izbornog predmeta slovenskog jezika koji se trebao početi provoditi ove školske godine. Ravnatelj je objasnio da su svi uvjeti zadovoljeni, ali nedostaje učitelj koji će predavati. Trenutno škola ima jednog kandidata koji treba potvrditi mogućnost dolaska. Nadalje, postavilo se pitanje o formiranju ženske sekcije bubnjara zbog navoda članice Vijeća roditelja kako se njezina kćer željela uključiti u tu izvannastavnu aktivnost, ali joj je učitelj rekao da je za učenice formiran zbor, a za učenike bubnjari. Ravnatelj je rekao da će s učiteljem provjeriti ove navode. Članica Vijeća roditelje je postavila pitanje pedagoginji Teni Štengl o mogućnosti organiziranja pedagoških radionica vezanih uz verbalno maltretiranje u razredu. Kao odgovor na upit, pedagoginja je uputila članove Vijeća roditelja da u takvim slučajevima prvo jave učitelju/ici odnosno razredniku/ici kako bi u suradnji s njima mogli dogovoriti način rješavanja situacije u razredu.

Ravnatelj i stručna služba škole nastojali su članovima Vijeća roditelja odgovoriti na sva postavljena pitanja te su istakli važnost otvorene zajedničke suradnje s roditeljima u rješavanju svih izazova i situacija.

Zaključeno s radom u 19:20 sati.

Zapisničar: Ravnatelj:

Tena Štengl Igor Matijašić